b'\n_START_ARTICLE_\nSyprikit\n_START_SECTION_\nNimet\n_START_PARAGRAPH_\nSuvun tieteellinen nimi Widdringtonia on annettu 1800-luvulla Britannian merivoimissa komentajana toimineen Samuel Edward Widdringtonin kunniaksi.\n_START_SECTION_\nKuvaus\n_START_PARAGRAPH_\nSyprikit ovat ainavihantia puuvartisia kasveja. Ne voivat olla yksi- tai monirunkoisia puita tai pensaita. Suurimmat suvun puut kasvavat noin 50 metri\xc3\xa4 korkeiksi. Rungon kuoren rakenne vaihtelee pehme\xc3\xa4n kuituisesta kovan uurteiseen. Suuremmat oksat ovat yleens\xc3\xa4 vaakatasossa siirottavia tai kohenevia, kun taas pienet oksanhaarat voivat olla siirottavia tai pystyj\xc3\xa4._NEWLINE_Lehdet ovat yksinkertaisia ja ruodittomia. Lehtiasento on tavallisesti sivuversoissa ristikk\xc3\xa4in vastakkainen, mutta johtoversoissa usein enemm\xc3\xa4n tai v\xc3\xa4hemm\xc3\xa4n kierteinen. Varhaislehdet ovat neulasmaisia, kun taas my\xc3\xb6h\xc3\xa4islehdet ovat suomumaisia. Suomumaiset lehdet ovat tavallisesti muodoltaan puikeita tai vinoneli\xc3\xb6m\xc3\xa4isi\xc3\xa4 ja laidoiltaan hienohampaisia. Johtoversojen lehdet ovat sivuversojen lehti\xc3\xa4 suurempia, ja niill\xc3\xa4 on pitk\xc3\xa4 johteinen lehtikanta. Lehdet ovat pihkanystytt\xc3\xb6mi\xc3\xa4. Ilmarakoja esiintyy lehden kaikilla pinnoilla._NEWLINE_Syprikit ovat yksikotisia, mik\xc3\xa4 tarkoittaa erillisten hede- ja emikukintojen kehittyv\xc3\xa4n samaan kasviyksil\xc3\xb6\xc3\xb6n._NEWLINE_Hedek\xc3\xa4vyksi kutsuttu hedekukinnot kehittyv\xc3\xa4t yksitt\xc3\xa4in versojen k\xc3\xa4rkiin. Hedek\xc3\xa4py koostuu nelj\xc3\xa4st\xc3\xa4 kahdeksaan hedelehdest\xc3\xa4, jotka ovat asettuneet rangan ymp\xc3\xa4rille ristikk\xc3\xa4in vastakkaisesti. Kunkin hedelehden abaksiaalisella tai alapinnalla on kolmesta viiteen siitep\xc3\xb6ly\xc3\xa4 tuottavaa p\xc3\xb6lylokeroa._NEWLINE_K\xc3\xa4vyksi kutsuttu emikukinnot voivat kehitty\xc3\xa4 verson p\xc3\xa4\xc3\xa4tyyn k\xc3\xa4rkisilmusta tai sivuttaisesti hankasilmuista, jolloin ne usein kasvavat rypp\xc3\xa4\xc3\xa4n\xc3\xa4. K\xc3\xa4vyt voivat muodostaa enimmill\xc3\xa4\xc3\xa4n noin 50 rypp\xc3\xa4it\xc3\xa4. K\xc3\xa4py koostuu tavallisesti nelj\xc3\xa4st\xc3\xa4, mutta toisinaan kuudesta, paksusta ja puutuneesta k\xc3\xa4pysuomusta, jotka ovat asettuneet rankaan kahdeksi ristikk\xc3\xa4in vastakkaiseksi pariksi. K\xc3\xa4vyt ovat muodoltaan ep\xc3\xa4s\xc3\xa4\xc3\xa4nn\xc3\xb6llisen pallomaisia. Kukin k\xc3\xa4pysuomu muodostuu yhteenkasvettuneesta emisuomusta ja peitinsuomusta. Nelj\xc3\xa4st\xc3\xa4 k\xc3\xa4pysuomusta yksi pari on suurempia ja muodoltaan typ\xc3\xa4k\xc3\xb6it\xc3\xa4, kun taas toinen on pienempi\xc3\xa4 ja ter\xc3\xa4v\xc3\xa4mpi\xc3\xa4. Kahdessa kasvukaudessa kypsyv\xc3\xa4t k\xc3\xa4vyt ovat yleens\xc3\xa4 serotiinisia, ja s\xc3\xa4ilyv\xc3\xa4t oksilla avautumattomina kunnes kuumuus avaa k\xc3\xa4pysuomut. K\xc3\xa4pysuomujen avautuessa k\xc3\xa4py avautuu k\xc3\xa4rjest\xc3\xa4\xc3\xa4n kuin tuppilokota. Suomujen avauduttua k\xc3\xa4vyn rangan k\xc3\xa4rki erottuu lyhyen\xc3\xa4, paksuna ja kulmikkaana sek\xc3\xa4 joskus kaksinkertaisena ulokkeena, josta k\xc3\xa4ytet\xc3\xa4\xc3\xa4n nimityst\xc3\xa4 columella._NEWLINE_Yksi k\xc3\xa4py tuottaa lukuisia siemeni\xc3\xa4. Siemenet voivat olla litteit\xc3\xa4 tai monikulmaisia. Niill\xc3\xa4 on kaksi kesken\xc3\xa4\xc3\xa4n erikokoista lenninsiipe\xc3\xa4. Siementaimilla on kahdesta nelj\xc3\xa4\xc3\xa4n sirkkalehte\xc3\xa4.\n_START_SECTION_\nLuokitus\n_START_PARAGRAPH_\nSyprikit ovat sypressikasvien heimon alaheimoon Callitroideae kuuluvia havupuita. Niiden l\xc3\xa4hin sukulaislaji heimon sis\xc3\xa4ll\xc3\xa4 on australialainen Diselma archeri, joka muodostaa oman yksilajisen sukunsa.\n_START_SECTION_\nLevinneisyys\n_START_PARAGRAPH_\nSyprikkej\xc3\xa4 kasvaa luontaisena ainoastaan Saharan etel\xc3\xa4puolisessa Afrikassa. Niit\xc3\xa4 esiintyy luonnonvaraisena Etel\xc3\xa4-Afrikan, Malawin, Mosambikin ja Zimbabwen alueilla.\n_START_SECTION_\nElinymp\xc3\xa4rist\xc3\xb6 ja ekologia\n_START_PARAGRAPH_\nSyprikit ovat etel\xc3\xa4isen Afrikan vuoristojen puita. Niit\xc3\xa4 esiintyy Etel\xc3\xa4-Afrikan L\xc3\xa4nsi-Kapin omaleimaisilla Fynbos-pensastoalueilla sek\xc3\xa4 pohjoisempana korkealla vuoristoissa. Lajeista nivelsyprikki on erityisesti sopeutunut kest\xc3\xa4m\xc3\xa4\xc3\xa4n elinalueidensa toistuvia maastopaloja, ja pystyy uusiutumaan vesomalla palon tuhottua kasvin maanp\xc3\xa4\xc3\xa4lliset osat. K\xc3\xa4vyt voivat olla serotiinisia, jolloin ne s\xc3\xa4ilyv\xc3\xa4t oksilla avautumatta kunnes maastopalon kuumuus avaa k\xc3\xa4pysuomut ja vapauttaa siemenet.\n_START_SECTION_\nMerkitys ihmiselle\n_START_PARAGRAPH_\nSyprikkien puuaines soveltuu hyvin mets\xc3\xa4teollisuuden tarpeisiin. Puu on kest\xc3\xa4v\xc3\xa4\xc3\xa4 ja helposti ty\xc3\xb6stett\xc3\xa4v\xc3\xa4\xc3\xa4. Erityisesti lajeja Widdringtonia cedarbergensis ja Widdringtonia whytei on historiallisesti k\xc3\xa4ytetty laajalti puurakentamiseen. Suvun taloudellinen merkitys on kuitenkin v\xc3\xa4hentynyt suurikasvuisten lajien harvinaistuessa ja taloudellisesti arvokkaiden suurten puuyksil\xc3\xb6iden v\xc3\xa4hetess\xc3\xa4. Nivelsyprikki\xc3\xa4 k\xc3\xa4ytet\xc3\xa4\xc3\xa4n jonkin verran koristekasvina, my\xc3\xb6s huonekasvina.'